รัฐบาลไทย-ข่าวทำเนียบรัฐบาล-รอง นรม. วิษณุฯ เป็นประธานการประชุมคณะกรรมการภาพยนตร์และวีดิทัศน์แห่งชาติ ครั้งที่ 3/2561
วันจันทร์ที่ 28 พฤษภาคม 2561
รอง นรม. วิษณุฯ เป็นประธานการประชุมคณะกรรมการภาพยนตร์และวีดิทัศน์แห่งชาติ ครั้งที่ 3/2561
โดยที่ประชุมคณะกรรมการภาพยนตร์และวีดิทัศน์แห่งชาติ รับทราบสรุปผลเข้าร่วมงานเทศกาลภาพยนตร์เมืองคานส์ ปี 61 ซึ่งมีมูลค่าการเจรจากว่า 35 ล้านบาท และคาดว่าจะเกิดการต่อยอดลงทุนกว่า 750 ล้านบาท
วันนี้ (25 พฤษภาคม 2561) เวลา 09.30 น. ณ ห้องประชุม 301 ตึกบัญชาการ 1 ทําเนียบรัฐบาล นายวิษณุ เครืองาม รองนายกรัฐมนตรี เป็นประธานการประชุมคณะกรรมการภาพยนตร์และวีดิทัศน์แห่งชาติ ครั้งที่ 3/2561 ซึ่งมีสาระการประชุม ดังนี้
ที่ประชุม รับทราบกิจกรรมส่งเสริมการเผยแพร่ภาพยนตร์และวีดิทัศน์ในต่างประเทศ ซึ่งสรุปผลเข้าร่วมงานเทศกาลภาพยนตร์เมืองคานส์ ประจําปี 2561 สาธารณรัฐฝรั่งเศส ระว่างวันที่ 10-19 พฤษภาคม 2561 โดยมีกิจกรรม ดังนี้ 1) คูหาประชาสัมพันธ์อุตสาหกรรมภาพยนตร์ไทย 2) จัดคูหาจําหน่ายภาพยนตร์สําหรับผู้ประกอบการไทย โดยมีผู้ประกอบการเข้าร่วม 10 ราย และภาพยนตร์ไทยเข้าร่วม 70 เรื่อง 3) โครงสร้างภาพยนตร์เพื่อร่วมกันลงทุน ซึ่งผ่านการคัดเลือก 3 เรื่อง ได้แก่ เรื่อง “สวรรค์ในอก” “หิ่งห้อย” และ “ดิน ฟ้า มหาสมุทร” โดยมีมูลค่าการเจรจากว่า 35 ล้านบาท 4) จัดกิจกรรมประชาสัมพันธ์อุตสาหกรรมภาพยนตร์ไทย5) ประชาสัมพันธ์การถ่ายทําภาพยนตร์ต่างประเทศในประเทศไทย โดยมีบริษัทที่สนใจและมีแผนถ่ายทําภาพยนตร์ต่างประเทศในประเทศไทย จํานวน 15 ราย ซึ่งคาดว่าจะเกิดการลงทุนกว่า 750 ล้านบาทและ 6) การหารือความร่วมมือด้านภาพยนตร์กับต่างประเทศ และรับทราบการเตรียมการเข้าร่วมงานเทศกาลภาพยนตร์นานาชาตินครเซี่ยงไฮ้ ครั้งที่ 21 สาธารณรัฐประชาชนจีน ระหว่างวันที่ 17-19 มิถุนายน 2561 โดย กระทรวงวัฒนธรรม กระทรวงการท่องเที่ยวและกีฬา กระทรวงพาณิชย์ และสมาพันธ์สมาคมภาพยนตร์แห่งชาติ บูรณาการจัดกิจกรรมร่วมกัน ดังนี้ 1) จัดฉายภาพยนตร์ไทย (Thai Film Week) 5 เรื่อง ได้แก่ ภาพยนตร์เรื่อง Die Tomorrow (หากพรุ่งนี้คือวันสุดท้าย) (2017) เรื่อง The promise (เพื่อนที่ระลึก) (2017) เรื่อง E-san Love Story (ส่ม ภัค เสียน) (2017) เรื่อง Sad Beauty (เพื่อนฉันฝันสลาย) (2018) และ เรื่อง 3 A.M. PART (3 ตีสาม คืนสาม) (2018) โดยจัดกิจกรรมคู่ขนานไปกับการจัดงานเทศกาลภาพยนตร์นานาชาติเซี่ยงไฮ้ 2561 และ 2) จัดคูหาประชาสัมพันธ์และจําหน่ายภาพยนตร์และวีดิทัศน์ (Thai Pavilion) ในตลาดภาพยนตร์และโทรทัศน์นานาชาตินครเซี่ยงไฮ้ ณ Shanghai Exhibition Center โดยคัดเลือก 8 บริษัทเข้าร่วมงาน
นอกจากนี้ ที่ประชุมได้พิจารณาและมีมติเห็นชอบโครงการ “ครูสอนสิทธิ” (สํานักงานปลัดกระทรวงวัฒนธรรม) ซึ่งที่ประชุมได้มอบหมายกระทรวงวัฒนธรรม กระทรวงศึกษาธิการ กระทรวงพาณิชย์ กระทรวงดิจิทัลเพื่อเศรษฐกิจและสังคม และสมาพันธ์สมาคมภาพยนตร์แห่งชาติ โดยบูรณาการจัดทําโครงการครูสอนสิทธิ เพื่อส่งเสริมให้เกิดการเรียนรู้และตระหนักถึงคุณค่าของภาพยนตร์ไทยและเป็นการแก้ไขปัญหาการละเมิดลิขสิทธิ์ในอุตสาหกรรมภาพยนตร์ไทยอย่างยั่งยืน และได้มีมติเห็นชอบแนวทางการแก้ปัญหา 2 แนวทาง คือ
แนวทางที่ 1 บรรจุในหลักสูตรการเรียนของสถาบันการศึกษา จัดทําสื่อการเรียนการสอนที่มีความเหมาะสมกับผู้เรียนในแต่ละช่วงอายุและระดับการศึกษา และการอบรมครูผู้สอนให้มีความรู้ความเข้าใจในเรื่องดังกล่าว
แนวทางที่ 2 จัดกิจกรรมรณรงค์ส่งเสริมวัฒนธรรมการไม่ละเมิดสิทธิ์ อาทิ การจัดทําคําขวัญ (Motto) เพื่อให้การรณรงค์เป็นที่จดทํา การผลิตสื่อประชาสัมพันธ์เผยแพร่ จัดประกวดทําคลิปวีดีโอ การจัดทํามาตรฐานสื่อที่ไม่ละเมิดลิขสิทธิ์ ฯลฯ รวมทั้งเสนอแต่งตั้งคณะอนุกรรมการส่งเสริมการแก้ไขปัญหาการละเมิดลิขสิทธิ์ผลงานภาพยนตร์และวีดิทัศน์ ในคณะกรรมการภาพยนตร์และวีดิทัศน์แห่งชาติ อีกด้วย
...........................................................................
กลุ่มประชาสัมพันธ์และเผยแพร่ สํานักโฆษก